Diari Oficial de la Generalitat Valenciana


Sumari del DOGV 7413, del 28-11-2014 (2014/10358)

RESOLUCIÓ de 3 de novembre de 2014, de la Secretaria Autonòmica de Justícia, per la qual s'ordena la publicació amb el text resumit de quatre resolucions per les quals s'acorda la inscripció en el Registre de Fundacions de la Comunitat Valenciana, de les entitats que se citen a continuació: Fundación SanaMENTE de la Comunitat Valenciana, Fundación Luis Cajal de Pintura de la Comunitat Valenciana, Fundació per Amor a l'Art de la Comunitat Valenciana i Fundación de la Comunitat Valenciana Jasón.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7413

Data del DOGV
:   28-11-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/10885


Data del document
:   03-11-2014

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 3 de novembre de 2014, de la Secretaria Autonòmica de Justícia, per la qual s'ordena la publicació amb el text resumit de quatre resolucions per les quals s'acorda la inscripció en el Registre de Fundacions de la Comunitat Valenciana, de les entitats que se citen a continuació: Fundación SanaMENTE de la Comunitat Valenciana, Fundación Luis Cajal de Pintura de la Comunitat Valenciana, Fundació per Amor a l'Art de la Comunitat Valenciana i Fundación de la Comunitat Valenciana Jasón. [2014/10350]  
En compliment del que disposa l'article 29.h de la Llei 8/1998, de 9 de desembre, de la Generalitat Valenciana, de Fundacions de la Comunitat Valenciana, modificada per la Llei 9/2008, de 3 de juliol, en el qual s'establix com a funció específica del protectorat «donar publicitat a l'existència i activitats de les fundacions», s'indica el següent:  
  
  
Primer  
Per Resolució de data 2 de setembre de 2014, del secretari autonòmic de Justícia de la Conselleria de Governació i Justícia, es va acordar inscriure en el Registre de Fundacions de la Comunitat Valenciana l'entitat denominada Fundación SanaMENTE de la Comunitat Valenciana, amb el número 214A i classificar-la amb el caràcter de promoció d'acció social. El seu domicili radica en la Plaça Martínez Olivencia, número 9, baix, de la localitat de Villena (Alacant), CP 03652.  
  
D'acord amb l'article 5 dels seus estatuts, constituïxen els fins de la fundació:  
1. Desenrotllar actuacions destinades a la promoció de la salut mental i del benestar de les persones. 2. Adoptar les mesures necessàries que contribuïsquen a la millora de la qualitat de vida de les persones afectades per una malaltia mental i la dels seus familiars a l'empara de l'article 10 de la CE. 3. Defendre els drets i interessos dels malalts mentals i dels seus familiars a l'empara de l'article 10 de la CE. 4. Reivindicar la creació de servicis alternatius públics especialitzats. 5. Promoure la sensibilització i mentalització social envers les persones amb malaltia mental i les seues famílies, cridant l'atenció sobre la marginació i discriminació existents en els aspectes sanitaris, socials i laborals. 6. Col·laborar en la gestió de recursos i la creació de programes destinats a promoure i divulgar la rehabilitació psicosocial i que milloren la qualitat de vida de les persones amb malaltia mental i la dels seus familiars. 7. Promoure iniciatives legislatives, dirigides a la salut mental tant en l'àmbit estatal com autonòmic i local, article 9.2 CE. 8. Divulgar i aplicar els treballs d'investigació sobre noves tècniques i tractaments de la malaltia mental en els diferents aspectes, sanitaris, socials, laborals i formatius. 9. Organitzar i realitzar activitats formatives, jornades i seminaris relacionats amb la salut mental. 10. Estimular la participació i implicació d'empreses, entitats i organismes públics i privats en temes relacionats amb la salut mental.  
  
El desenrotllament de tals fins s'efectuarà, entre altres maneres possibles, a través d'alguna de les formes següents d'actuació: participar en tots aquells fòrums promoguts per institucions públiques o privades, en els quals es defenguen els interessos, drets i reivindicacions de les persones que patixen una malaltia mental i els seus familiars. Promoure i participar en l'orientació i gestió, dels servicis, centres o programes d'atenció sanitària, psicosocial, laboral o formativa de les persones que patixen una malaltia mental i els seus familiars. Informar, formar i assessorar totes les persones que patixen una malaltia mental, professionals encarregats de l'atenció en tots els seus àmbits i a la població en general, sobre els diversos aspectes de la malaltia mental, els seus tractaments i teràpies complementàries i els recursos de rehabilitació i inserció social disponibles en cada moment. Col·laborar amb altres institucions, associacions o entitats privades i amb les administracions públiques, pel desenrotllament i la gestió de servicis, centres o programes destinats a l'atenció sanitària, psicosocial o laboral de les persones que patixen una malaltia mental i els seus familiars, o el desenrotllament d'altres activitats acords amb els fins de l'Associació. Realitzar totes les activitats de captació de recursos (econòmics, materials o humans) que siguen necessàries per al sosteniment i desenrotllament dels fins i activitats de la fundació. Atendre especialment el desenrotllament de les relacions socials i personals, fomentant la creació de xarxes socials de suport, amistat i autoajuda; a través d'activitats de convivència com ara reunions, excursions i viatges, clubs d'oci, activitats esportives i culturals, etc. Incentivar la formació i investigació en els camps de coneixement relacionats amb la salut mental dirigits a la prevenció, tractament, rehabilitació i inserció social dels afectats i els seus familiars. Exercir les activitats econòmiques precises per al compliment dels fins. I, de manera genèrica, dur a terme totes les actuacions conduents al millor èxit dels seus fins.  
  
De conformitat amb l'article 10 dels seus estatuts, «1. L'actuació de la fundació haurà de beneficiar col·lectivitats genèriques de persones. 2. Sempre que siga necessària la delimitació dels beneficiaris, en casos com ara l'atorgament de beques o el finançament de projectes, la fundació atendrà de manera principal aquelles persones que formen part del sector de la població que puga ser atés d'acord amb els objectius fundacionals, sempre d'acord amb els criteris generals d'imparcialitat i no discriminació i els particulars de mèrit i capacitat, sense perjuí que també puga considerar la pluralitat territorial, les situacions personals de necessitat dels beneficiaris, orde de petició i altres d'anàlegs. El patronat podrà acordar els requisits específics de cada convocatòria i la composició, si és el cas, de l'òrgan de selecció, els seus criteris d'actuació, els requisits i els mèrits a valorar. 3. Ningú podrà al·legar, ni individualment ni col·lectivament davant de la fundació o el seu patronat cap dret al gaudi dels seus beneficis, abans que foren concedits, ni imposar la seua atribució a persones determinades».  
  
  
Segon  
Per Resolució de data 4 de setembre de 2014, del secretari autonòmic de Justícia de la Conselleria de Governació i Justícia, es va acordar inscriure en el Registre de Fundacions de la Comunitat Valenciana, a l'entitat denominada Fundación Luis Cajal de Pintura de la Comunitat Valenciana, amb el número 215A i classificar-la amb el caràcter d'art. El seu domicili radicarà al carrer Poniente, número 44, Urbanització Los Balcones, de Torrevieja (Alacant).  
D'acord amb l'article 6 dels seus estatuts, la fundació té per objecte l'ensenyança i divulgació de la pintura, i la creació d'un fons cultural basat fonamentalment en el patrimoni pictòric, creació de Luis Cajal Garrigós, així com altres obres que aportades per este del seu fons patrimonial servisquen per a la seua divulgació i promoció des de la seua seu o altres organismes que tenint la mateixa activitat cultural siga decidit pel patronat que la dirigisca. Correspon al patronat de la fundació determinar la manera en què s'hauran de complir els fins enumerats en este article. Les prestacions de la fundació s'atorgaran de forma no lucrativa. El desenrotllament de l'objecte de la fundació s'efectuarà a través d'alguna de les formes següents d'actuació: Es realitzaran exposicions, cursos, conferències, i qualsevol altra activitat que permeta fomentar la pintura i divulgar l'obra del fundador. La totalitat del patrimoni artístic propietat de la fundació haurà de mantindre's en la seu museística, amb l'excepció de la seua prestació parcial a exposicions o mostres, directament en el propi municipi o per acord amb altres entitats.»  
  
D'acord amb l'article 7 dels seus estatuts: seran «potencials beneficiaris de la fundació el poble de Torrevieja (Alacant) amb interés cultural així com els seus visitants amb el mateix fi. La fundació atorgarà amb criteris d'imparcialitat, objectivitat i no-discriminació els seus beneficis a les persones o entitats que si tenen les condicions expressades anteriorment estime el patronat que són legítims creditors dels beneficis, d'acord amb les bases, normes o regles que establisca a este efecte. Ningú podrà al·legar enfront de la fundació dret preferent a gaudir dels seus beneficis, ni imposar la seua atribució a persona o entitat determinada.»  
  
Tercer  
Per Resolució de data 2 de setembre de 2014, del secretari autonòmic de Justícia de la Conselleria de Governació i Justícia, es va acordar inscriure en el Registre de Fundacions de la Comunitat Valenciana l'entitat denominada Fundació per Amor a l'Art de la Comunitat Valenciana, amb el número 581V i classificar-la amb el caràcter de promoció d'acció social. El seu domicili radicarà en el carrer de la Costera, número 9, polígon industrial, de la localitat d'Atzeneta d'Albaida.  
D'acord amb els articles 7 i 8, respectivament, dels seus estatuts, relatius als fins i activitats: «la fundació té per objecte promoure l'assistència social i sanitària de col·lectius, en especial de la infància, que es troben en situació de desemparament, sense mitjans econòmics suficients i o/en risc d'exclusió social; i fomentar la sensibilitat artística a través de la cultura».  
«La fundació, per a la consecució dels seus fins, pot realitzar, entre altres, les activitats següents:  
1. Àrea assistencial i sanitària: - La fundació desenrotllarà formes d'intervenció sobre la infància, a fi de millorar la qualitat de vida dels xiquets més desprotegits, que es troben en situació de vulnerabilitat o risc d'exclusió social, per mitjà de l'articulació dels mecanismes adequats que garantisquen la seua integritat i suport, procurant que es desenrotllen sans i feliços. La fundació, en el desplegament d'este fi fundacional, podrà subministrar vestit i aliment als xiquets i/o crear espais dotats de les característiques i del personal necessaris per a la consecució de tals fins. - La fundació podrà sustentar i donar suport a ordes religiosos, organismes no governamentals i/o altres institucions que, sense ànim lucratiu, emprenguen projectes a favor dels xiquets i les seues famílies que es troben en risc d'exclusió social a fi de millorar les seues condicions de vida. - La fundació desenrotllarà i ajudarà la investigació medicocientífica sobre la malaltia de Wilson i altres malalties que tinguen la consideració de «rares» i/o que afecten la infància, amb el propòsit específic de crear i desenrotllar i distribuir nous fàrmacs, vacunes i/o tractaments que ajuden a pal·liar o, si és el cas, curar, aquelles malalties; facilitant l'accés a estos avanços medicocientífics a tots aquells xiquets les famílies dels quals no puguen.  
  
2. Àrea de mecenatge: - La fundació facilitarà l'accés al públic en general de l'art en les seues diferents manifestacions, prioritzant la pintura i la fotografia, organitzant exposicions, intercanvis d'obres amb fons d'altres fundacions o entitats, i la resta d'activitats que perseguisquen el mateix fi. - La fundació, en el desenrotllament, d'este fi fundacional, podrà promoure beques, constituir ajudes i/o esponsoritzar artistes amb l'objectiu de desenrotllar el seu potencial. - Així mateix, per al desenrotllament d'esta àrea del fi fundacional, la fundació podrà crear espais dotats de les característiques i el personal necessari que acosten les obres d'art al públic en general. Totes estes activitats, contingudes en les dos esmentades àrees fundacionals, es duran a terme d'acord amb la legislació vigent.»  
Seran potencials beneficiaris de la fundació les persones o entitats que reunisquen les circumstàncies següents: formar part del sector de població atés per la fundació. Demanar la prestació o servici que la fundació pot oferir. Ser creditors de les prestacions en raó als seus mèrits, capacitat, necessitat o conveniència. Compliment dels requisits específics que complementàriament, puga acordar el patronat per a cada petició o sol·licitud. La fundació atorgarà amb criteris d'imparcialitat, objectivitat i no discriminació els seus beneficis a les persones o entitats que reunint les condicions expressades anteriorment estime el patronat que són legítims creditors dels beneficis, d'acord amb les bases, normes o regles que establisca per a això. Ningú podrà al·legar, ni individualment ni col·lectivament, enfront de la fundació o el seu patronat, dret preferent a gaudir dels seus beneficis, abans que foren concedits, ni imposar la seua atribució a cap persona o entitat determinada.  
  
  
Quart  
Per Resolució de data 1 d'octubre de 2014, del secretari autonòmic de Justícia de la Conselleria de Governació i Justícia, es va acordar inscriure en el Registre de Fundacions de la Comunitat Valenciana l'entitat denominada Fundación de la Comunitat Valenciana Jasón, amb el número 582-V i classificar-la amb el caràcter d'econòmica. El seu domicili radicarà en l'avinguda Baró de Càrcer, número 26-51, de la localitat de València.  
D'acord amb l'article 5 dels seus estatuts relatiu als fins i activitats, la fundació perseguix com a fi últim el «foment i desenrotllament de la innovació, la competitivitat i el desenvolupament sostenible, orientats cap a la consecució de l'excel·lència empresarial, fonamentalment a nivell nacional, i no es descarta la possibilitat d'exercir la seua activitat per al mateix fi a escala internacional. Per al millor compliment dels seus fins, la fundació pot realitzar, entre altres, les activitats següents: promoure i participar en programes i ajudes per a la formació i l'ocupació, a través de distintes convocatòries a este efecte. Promoure i participar en programes i ajudes dirigits al foment, implementació i desenrotllament de noves tecnologies, a través de diferents convocatòries específiques. Promoure i participar en programes i ajudes dirigits al foment, implementació i desenrotllament de nous models organitzacionals, a través de diferents convocatòries específiques. Promoure i participar en programes i ajudes dirigits al foment, implementació i desenrotllament de nous sistemes de gestió basats en processos, a través de diferents convocatòries específiques. Promoure i participar en programes i ajudes dirigits al foment, implementació i desenrotllament de la innovació com a eix de competitivitat, a través de diferents convocatòries específiques. Promoure i participar en programes i ajudes dirigits al foment, implementació i desenrotllament de l'emprenedoria com a eix de competitivitat, a través de diferents convocatòries específiques. Promoure i participar en programes i ajudes dirigits al foment de l'ocupació de col·lectius desfavorits (jóvens desocupats; dones; parats de llarga duració; persones sense ocupació majors de 45 anys; persones amb diversitat funcional...), a través de programes formatius i d'ocupació i a través de diferents convocatòries específiques. Promoure i participar en programes i ajudes dirigits a cura del medi ambient com a eix de sostenibilitat, a través de diferents convocatòries específiques. Promoure i/o participar en qualsevol tipus d'iniciativa, de caràcter formatiu o de qualsevol altra naturalesa, orientada a l'atenció de les persones amb altes capacitats. A més de realitzar totes aquelles tasques subordinades o accessòries a l'activitat principal, com ara l'exercici de les activitats econòmiques precises per al compliment dels fins. En general i de manera genèrica, dur a terme totes les actuacions conduents al millor èxit dels seus fins.»  
  
D'acord amb l'article 10 dels seus Estatuts: «1. L'actuació de la fundació haurà de beneficiar col·lectivitats genèriques de persones. 2. Sempre que siga necessària la delimitació dels beneficiaris, en casos com ara l'atorgament de beques o el finançament de projectes, la fundació atendrà de manera principal aquelles persones que formen part del sector de la població que puga ser atés d'acord amb els objectius fundacionals, sempre d'acord amb els criteris generals d'imparcialitat i no discriminació i els particulars de mèrit i capacitat, sense perjuí que també puga considerar la pluralitat territorial, les situacions personals de necessitat dels beneficiaris, orde de petició i altres d'anàlegs. El patronat podrà acordar els requisits específics de cada convocatòria i la composició -si és el cas-, de l'òrgan de selecció, els seus criteris d'actuació, els requisits i els mèrits a valorar. 3. Ningú podrà al·legar, ni individualment ni col·lectivament davant de la fundació o el seu patronat cap dret al gaudi dels seus beneficis abans que foren concedits, ni imposar la seua atribució a persones determinades.»  
  
  
València, 3 de novembre de 2014.- El secretari autonòmic de Justícia: Antonio Gastaldi Mateo.